KTB วิ่งต่อ 3% รับโบรกอัพเป้าสูง 25 บ. ลุ้นกำไรปีนี้แตะ 3.94 หมื่นล้านบาท
KTB ราคาวิ่งต่อ 3% รับอานิสงส์โบรกฯ อัพราคาเป้าหมายสูงสุดเป็น 25 บาท หลังจากไตรมาส 1/66 โชว์กำไรสุทธิ 1 หมื่นล้านบาท เงินกองทุนอยู่ระดับสูง ส่วน Coverage Ratio ขึ้นมาที่ 183.2% เอ็นพีแอลลดลงเหลือ 3.22% พร้อมปรับเพิ่มกำไรทั้งนี้แตะ 3.94 หมื่นล้านบาท 
KTB วิ่งต่อ 3% รับโบรกอัพเป้าสูง 25 บ. หลังโชว์กำไรไตรมาส 1/66 ทะลุหมื่นล้านบาท
21 เม.ย. 2566

ผู้สื่อข่าวรายงานว่า วันนี้ (21 เม.ย. 66) ราคาหุ้น ธนาคารกรุงไทย จำกัด (มหาชน) หรือ KTB  ล่าสุด ณ เวลา 10:21 น. อยู่ที่ระดับ 18.10 บาท บวก 0.60 บาท หรือ 3.43% สูงสุดที่ระดับ 18.20 บาท ต่ำสุดที่ระดับ 17.60 บาท ด้วยมูลค่าการซื้อขาย 1,146.61 ล้านบาท

สำหรับราคาหุ้นบนกระดานของ KTB ปรับตัวขึ้นอย่างต่อเนื่องหลังจากที่มีการประการงบการเงินไตรมาส 1/66 ออกมาเติบโตกว่านักวิเคราะห์และตลาดคาดการณ์ไว้จนทำให้มีการปรับราคาเป้าหมายกันส่วนใหญ่
โดยทาง บริษัทหลักทรัพย์ ทรีนีตี้ จำกัด  มีการปรับราคาประมาณการใหม่เพิ่มราคาเป้าหมายปี 2566 ขึ้นเป็น 25 บาท แนะนำ “ซื้อ” ซึ่งเป็นราคาสูงสุดจากโบรกฯ อื่นๆ
นอกจากนี้ยัง ปรับประมาณการกำไรปี 2566-2567 ขึ้นราว 5% จากประมาณการก่อนหน้ามาอยู่ที่ 39,486 ล้านบาท (เพิ่มขึ้น17% เมื่อเทียบกับช่วงเดียวของปีก่อน และในปี 2567 อยู่ที่ 43,471 ล้านบาท (เพิ่มขึ้น 10% เมื่อเทียบกับช่วงเดียวของปีก่อน เพื่อสะท้อนแนวโน้ม NIM ที่ดีกว่าที่คาด แม้ว่าจะมีการปรับขึ้นเงินนำส่ง FIDF ขณะที่ปรับเพิ่มคาดการณ์ค่าใช้จ่ายสำรองหนี้เพื่อสะท้อนการตั้งสำรองหนื้ที่ค่อนข้างสูงในไตรมาส 1/2566 โดยกำไรงวดไตรมาส 1/2566 คิดเป็นราว 25% ของประมาณการกำไรทั้งปี
ทั้งนี้ ปัจจัยหนุนในปี 2566 มาจากการฟื้นตัวของเศรษฐกิจ ซึ่งจะส่งผลให้รายได้เพิ่มขึ้น ทั้งในส่วนของสินเชื่อและรายได้ที่มิใช่ดอกเบี้ย ขณะที่ NIM มีแนวโน้มเป็นขาขึ้น ขณะที่การควบคุมคุณภาพหนี้ยังค่อนข้างดี แม้ว่าในช่วงไตรมาสที่เหลือมีโอกาสที่จะเห็น NPL เพิ่มขึ้นบ้างจากการปล่อยสินเชื่อในกลุ่ม High Yield แต่ก็ชดเชยด้วย NIM ที่ปรับตัวเพิ่มขึ้น ระดับอัพไซด์ยังน่าสนใจ